钦定古今图书集成/明伦汇编/氏族典/第324卷 > 《廖用贤尚友录》 > 应詹
## 钦定古今图书集成/明伦汇编/氏族典/第324卷 > 《廖用贤尚友录》 > 应詹

按《晋书应詹传》，“詹字思远，汝南南顿人，魏侍中璩孙
也。幼孤，居丧以孝闻。初辟公府，为太子舍人，赵王伦
以为征东长史，伦诛，坐免。成都王颖辟为掾，镇南大
将军刘弘请为长史，迁南平太守。王澄为荆州，假詹
督南平、天门、武陵三郡军事。元帝假詹建武将军。王
敦又上詹监巴东五郡军事，赐爵颍阳乡侯，迁益州”
刺史，累迁光禄勋。王敦作逆，明帝以詹为都督前锋
军事。贼平，封观阳县侯，迁使持节、都督江州诸军事、
平南将军、江州刺史。咸和六年卒，谥曰烈。子元嗣，位
至散骑侍郎。元弟诞，有器干，历六郡太守、龙骧将军。